Тролі (Серадзем’е)

Троль () — у творах Дж. Р. Р. Толкіна — злосныя істоты, выведзеныя Моргатам у Першую Эпоху Серадзем’я, магчыма, у насмешку з энтаў. Тролі адрозніваюцца вялізным ростам і сілай, а таксама надзвычайнай выродлівасцю і тупасцю. Шкура троляў была тоўстай і грубай, кроў мела чорны колер. Любы троль, акрамя алагхай, на сонечным святле ператвараўся ў камень. Тролі не будуюць ніякіх дамоў і жывуць у пячорах. Тролі сілкаваліся пераважна мясам — як сырым, так і прыгатаваным рознымі спосабамі (у аповесці «Хобіт, або Туды і назад» тролі доўга вырашалі, як з’есці гномаў: сырымі, смажанымі, зварыць або зрабіць з іх начынку для пірагоў), маглі забіць дзеля забавы, а нарабаванае дабро складалі ў пячоры. Так, менавіта ў пячоры троляў былі знойдзены даўно згубленыя эльфійскія мячы Оркрыст і Гламдрынг (гл. «Хобіт, або Туды і назад»).

Усяго існавала чатыры разнавіднасці троляў: «класічныя» каменныя тролі Эрыядора (з імі сутыкнуліся Більба і гномы ў час паходу да Эрэбора), пячорныя тролі Морыі (яны не мелі пальцаў на нагах, з адным з іх сутыкнулася Брацтва Пярсцёнка), скальныя тролі Горгарата (іх цела пакрывала луска) і алагхай — палепшаныя Саўранам тролі і паўтроллі-паўлюдзі, якія выступілі на баку Саўрана ў Бітве на Пеленорскіх палях.

Пасля знішчэння Пярсцёнка Усеўладдзя тролі схаваліся ў глухіх месцах і, верагодна, з часам вымерлі.

На сіндарыне троляў называюць «торог».

Катэгорыя:Серадзем’е
Катэгорыя:Народы Серадзем’я